Чипровци (община)
Община Чипровци се намира в Северозападна България и е една от съставните общини на Област Монтана.

География

Географско положение, граници, големина 
Общината е разположена в западната част на Област Монтана. С площта си от 286,881 km2 (7,89% от територията на областта) заема седмо място сред единадесетте общините на областта. Границите ѝ са следните:
 на север – община Монтана;
 на изток и юг – община Георги Дамяново;
 на югозапад – Република Сърбия;
 на северозапад – община Чупрене, Област Видин;
 на север – община Ружинци, Област Видин.

Природни ресурси

Релеф 
Релефът на общината е високо- и среднопланински, като територията ѝ изцяло е в пределите на Западна Стара планина и Западния Предбалкан.

Южната половина на общината, на юг от долината на река Огоста се заема от североизточните части на Чипровска планина, която е част от Западна Стара планина. В най-западния ъгъл на общината, на границата със Сърбия се издига връх Мартинова чука (2011 m) – най-високата точка на общината. Северозападно от село Мартиново, чрез висока седловина, Чипровска планина се свързва с Язова планина, която също принадлежи към Западна Стара планина. На юг и югоизток планината достига до дълбоката долина на Огоста, а на север-североизток до долината на левия ѝ приток Превалска река (Превалска Огоста). Най-високата ѝ точка – връх Горно Язово (1573 m), се намира на около 200 m северно от седловината свързваща я с Чипровска планина.

На север-североизток от долината на Превалска река (Превалска Огоста) и Огоста, в пределите на общината, се спускат южните склонове на Широка планина, която се отнася към структурата на Западния Предбалкан. Чрез Превалската седловина Широка планина се свързва с Язова планина, а най-високата и точка – връх Типчен (941 m), се издига североизточно от седловината.

Минималната височина на община Чипровци е в коритото на река Огоста, източно от село Горна Ковачица – 239 m н.в.

Води 
Основна водна артерия на община Чипровци е река Огоста, която протича през нея с част от горното си течение. Тя извира под връх Вража глава (1935 m) в Чипровска планина и се насочва на изток. Преминава през град Чипровци, при село Железна завива на север-североизток, при село Белимел – на изток-югоизток и източно от село Горна Ковачица напуска пределите на общината. Между град Чипровци и село Белимел долината ѝ служи за граница между Чипровска и Язова планина, а след Белимел – за граница между Чипровска и Широка планина, респективно между Западна Стара планина и Западния Предбалкан. При село Белимел в нея отляво се влива първият ѝ по-голям приток – Превалска река (Превалска Огоста) (19 km), която извира под връх Горно Язово в Язова планина.

Защитени територии, природни и исторически забележителности 
 Защитена местност „Чипровски водопад“ обхваща букова гора в долината на Стара река. Висок е 18 m. До водопада се стига за 1 – 2 ч. по екопътека „Деяница“. Най-красив е при пролетното топене на снеговете по билото на планината.
 Защитена местност „Деяница“ е с площ около 30 ha. Разположена е под връх Три чуки (1938 m) и връх Вража глава (1936 m).
 Защитена местност „Равненско градище“ е разположена край село Равна с площ 186 ha. В нея се намират останките от тракийска крепост и римска монетарница.
 Природна забележителност „Мишин камък“ е пещера, намираща се между селата Превала и Горна Лука в Язова планина, в едноименен лесопарк.
 Защитена местност „Сто овци“ или наричана още Разчепати камък се намира на 9 km източно от село Превала.
 Чипровският манастир „Св. Иван Рилски“ е национален паметник на културата с десетвековна история и се намира на 4 km североизточно от Чипровци, над левия висок бряг на река Огоста.

Население

Населени места 
Общината има 10 населени места с общо население 2859 жители към 7 септември 2021 г.

Население (1934 – 2021) 

 Възрастов състав

Етнически състав 

Етнически групи от общо 3658 самоопределили се (към 2011 година):
 българи: 3612
 турци: 0
 цигани: 23
 други: 12
 неопределени: 11

Административно-териториални промени 
 МЗ № 1966/обн. 16 ноември 1935 г. – преименува с. Влашко село на с. Мартиново;
 през 1956 г. – уточнено е името на с. Чипоровци на с. Чипровци без административен акт;
 Указ № 50/обн. 9 февруари 1960 г. – преименува с. Ковачица на с. Горна Ковачица;
 Указ № 688/обн. 17 септември 1968 г. – признава с. Чипровци за гр. Чипровци.

Политика

Награди за Община Чипровци 
 Победител в категория „Подкрепа за БГ производители – фермерски пазари в града“, раздел „малки общини“, в онлайн конкурса „Кмет на годината, 2017“. Приз за кмета Пламен Петков за насърчаване на регионални земеделски производители и организирането на фермерски пазари, на които да излагат стоките си.

Кметове на Община Чипровци 
 2003 – Иван Павлов (Българска социалдемокрация) печели на втори тур с 63% срещу Люсиен Симеонов (БСП).
 1999 – Люсиен Симеонов (БСП) печели на втори тур с 53% срещу Анюта Каменова-Борин (ОДС, БББ).
 1995 – Иван Павлов (Предизборна коалиция БСП, БЗНС Александър Стамболийски, ПК Екогласност) печели на втори тур със 72% срещу Никола Николов (СДС).

Транспорт 
През общината преминават изцяло или частично 2 пътя от Републиканската пътна мрежа на България с обща дължина 38,4 km:
 участък от 22 km от Републикански път III-102 (от km 41,9 до km 63,9);
 целият участък от 15,4 km от Републикански път III-1022.

Топографска карта

Външни препратки 
 Официален сайт на община Чипровци
 Чипровските „саксонци“

Източници 

 

Чипровци